Poul Henrik Hedeboe (SF), 2007-04-20:
Jeg vil også godt takke Enhedslisten for at have fremsat dette forslag; det kunne såmænd også godt være lavet af SF.
Det vigtigste element i det her er hovedsporet i Sønderjylland, det vil sige strækningen fra Vamdrup og helt ned til Padborg, hvor der altså er to steder, hvor der mangler dobbeltspor.
Det kan sagtens være, at der er nogle af sidestrækningerne, som ikke er relevante.
Hvis man laver en behovsanalyse ud fra den her og nu-situation, vi har, kan det i hvert fald sagtens vise sig, at nogle ikke er relevante.
Men hvis vi tænker lidt frem og ser på, hvad det er for nogle kort, vi har at spille med på transportområdet, ser jeg meget det her forslag som godsorienteret, og jeg tror, det er et stort løft, det vil kunne give.
Altså, vi har vejafgifter, som begynder at komme frem i Europa.
Det er ikke Danmark, der er foregangsland; Tyskland, Østrig, Tjekkiet, jeg tror også Schweiz, er relativt langt fremme, men i hvert fald har Tyskland, Østrig og Tjekkiet etableret de her vejafgifter, som jo vil have en tendens til at trække gods over på banerne – meget fornuftigt rent miljømæssigt.
Det kommer også frem andre steder, og det er vel et spørgsmål om tid, hvornår det kommer i Danmark.
Vi har også noget, der hedder modulvogntog, som bliver afprøvet forskellige steder, og som vi er med til at afprøve her i Danmark også.
Der er der beregnet en miljøgevinst, ved at man kører med mere gods på hver lastvogn.
Den miljøgevinst er kun til at hente hjem, hvis vi i det allerallermindste sørger for at bevare den godsbanetransport, der er, og allerhelst udvide den.
Ellers er det et rigtig miljøgrimt spil, vi er ude i på området for godstransport.
Så jeg mener, vi har en politisk opgave, som hedder at styrke godsbanetrafikken.
Og jeg ved, at en Femern Bælt-forbindelse også potentielt vil styrke godsbanetrafikken, men vi skal give det signal nu, at vi er opmærksomme på problemet.
Vi skal give det signal, at vi fremmer godsbanetrafikken ved at lave banen i Sønderjylland.
Hvis ikke vi gør det og f.eks. bruger, jeg vil næsten være så grov og sådan sige undskyldningen med Femern, vil der komme et hul, simpelt hen en opstandsning i udviklingen af, hvad der kan foregå på godsbanen.
Der kommer et hul på x antal år – jeg ved ikke hvor mange.
Ministeren sagde tidligere her, da han svarede på et spørgsmål, at fra vi tager en eventuel beslutning om at bygge en Femern Bælt-forbindelse, til den bliver bygget, går der 10 år.
Det er meget optimistisk, da erfaringer siger, at der går længere tid.
Og vi vil meget hurtigt med den sønderjyske flaskehals få en fuldt udnyttet kapacitet inden for godstransport – på 10 år, 8-10 år – meget nemt.
Og det er virkelig en opbremsning, og det er et signal om, at det ikke er den vej, vi vil gå.
Så SF er helt klart med i den gruppe, som vil sørge for, at det her bliver til noget.
Vi vil være meget indstillede på at trække elementer ud af det her forslag og sige: Det allervigtigste er altså hovedsporet.
Lad os trække det ud, få en særlig afstemning om det, så vi deler det op, og det vil jeg opfordre Enhedslisten til at gøre, sådan at vi får en ren tilkendegivelse om det vigtigste element i det her forslag.
For SF er det utrolig vigtigt, at vi med den klimadagsorden, vi har, og med de forpligtelser, vi har for fremtiden, simpelt hen tager fat på det her område og giver et løft til godstransporten.
Vi er meget med på forslaget her, og vi opfordrer virkelig Enhedslisten til at lave en opdeling, så vi kan få det gjort endnu mere slagkraftigt.
Vi glæder os til udvalgsbehandlingen.